Elisabeth Arnold (RV), 2004-05-06:
Jeg vil på vegne af Det Radikale Venstre først sige et par ord om Kristendemokraternes forslag om kriminalisering af prostitutionskunder og forbud mod køb af seksuelle ydelser for udsendte i statens tjeneste.
Man kan i hvert fald sige om Kristendemokraternes forslag, at det er helt konsekvent.
Man kan ikke forbyde folk at foretage sig noget i udlandet, hvis det er fuldstændig tilladt i Danmark, det ville i hvert fald være et problem for argumentationen i de forskellige organisationer, der skal beskæftige sig med adfærdskodekser, og derfor er det fuldstændig logisk, at man først kriminaliserer prostitutionskunder, som Kristendemokraterne også har foreslået tidligere, og først derefter går videre og siger, at så må der også være et forbud mod, at udsendte i statens tjeneste besøger prostituerede.
Det Radikale Venstre har før sagt nej til at kriminalisere prostitutionskunder, selv om vi godt er klar over, at der sker menneskelig udnyttelse, fornedrelse og kriminalitet i forbindelse med prostitution.
Vi har selv været med til at ophæve kriminaliseringen af prostitution i Danmark, og det står vi ved, men vi er ikke ukendte med de strømninger, der foregår i Europa i disse år.
Det er en debat, som ikke er slut, det er en debat, som pågår.
Vi kan se, at der er to hovedstrømninger i øjeblikket, i hvert fald i Europa.
Den anden hovedstrømning går i den tysk-hollandske retning, hvor man uddeler licenser, og hvor der altså fra statens side er fuld kontrol over prostitution, som hermed er fuldstændig legaliseret.
Mellem disse to hovedstrømninger er det ret svært at finde et kompromis.
I Danmark har vi dog i det mindste gjort op med dobbeltmoralen og sagt: Vi afkriminaliserer den prostituerede.
Hun skal ikke mere lyve over for de sociale myndigheder og fortælle, at hun lever af noget helt andet end det, hun reelt lever af.
Hun må godt have indtægt af prostitution, hun må også godt betale skat af den osv. osv., men hun kan ikke få arbejdsløshedsunderstøttelse, og hun kan ikke få feriedagpenge osv. osv. Da vi før fra Det Radikale Venstres side har sagt nej til at kriminalisere prostitutionskunder, vil vi også sige nej til det nu, og derfor kan vi altså ikke støtte Kristendemokraternes forslag.
Vi mener, det er et meget gennemgribende skridt at foretage, og vi er ikke parat til at følge den svenske model, men vi observerer selvfølgelig meget intenst og meget opmærksomt, hvad der sker på hele området i disse år.
Jeg tror, det er en debat, som er meget, meget langt fra at være afsluttet, og jeg kan slet ikke udelukke, at Det Radikale Venstre på et senere tidspunkt vil skifte signaler med hensyn til, hvordan prostitutionskunder skal behandles; det vil jeg slet ikke udelukke.
Jeg vil bare sige, at på nuværende tidspunkt synes vi, at den danske ordning i hvert fald er befriet for den dobbeltmoral, der var tidligere.
Fortielserne er slut, nu er det ikke mere kriminelt at være prostitueret, og vi kan ikke støtte en kriminalisering af prostitutionskunder, som det er foreslået af Kristendemokraterne.
Dermed siger jeg også, at vi heller ikke kan støtte et decideret forbud mod køb af seksuelle ydelser for udsendte i statens tjeneste, som Kristendemokraterne foreslår.
Det andet forslag, som er SF's forslag om en adfærdskodeks for militærpersonale udsendt som en del af deres kontrakt, er vi meget mere positivt indstillet over for.
Vi er faktisk tilhængere af en adfærdskodeks.
Nu er vi godt klar over, at der i forvejen findes en slags regler, et dekorum, eller hvad det nu hedder, for udsendte til de militære aktioner, hvori Danmark deltager, men de drejer sig udelukkende om, hvad personellet skal foretage sig, når de er i tjeneste, og så er der i øvrigt nogle gode råd til folk om, hvordan de skal opføre sig, når de ikke er i tjeneste, altså når de er på orlov. Vi synes, det ville være en glimrende idé at have en egentlig adfærdskodeks for militærpersonale. Men vi synes altså også, det ville være udmærket, hvis man havde en adfærdskodeks for andre udsendte fra statens side, og derfor vil vi gerne støtte forslaget. Der har været enkelte dårlige historier, som vi hverken kan be- eller afkræfte, for vi sidder jo ikke inde med alle de rygter, der kan komme i forskellige dårlige aviser.
Men de er under alle omstændigheder ødelæggende for det gode omdømme, som danske soldater i øvrigt har på missioner i udlandet, og vi ønsker ikke, at det skal ødelægges af dårlige historier.
Hvis vi skal bidrage til at mindske trafficking og grænseoverskridende kriminalitet, er dette område faktisk et af de vigtige.
Noget af det, vi savner i forslaget fra SF's side, er, hvilke typer sanktioner der skal være, og vi vil som sagt også meget gerne have, at der lægges mere vægt på, at det kan udvides til også at omfatte andre personalegrupper.
Men overordnet set er vi altså positive over for at få en adfærdskodeks, og vi medvirker gerne til forslagets fremme.
Jeg er helt overbevist om, at det er en diskussion, som vil komme op igen og igen hver eneste gang, der kommer en historie om en udsendt soldat, en udsendt embedsmand eller en udsendt soldat på orlov, som bliver grebet i omgang med en mindreårig prostitueret, eller som er med i værtshusballade, eller hvad det nu end kan være.
Hver eneste gang det er en person, som er udsendt af den danske stat eller af en anden stat, vil det altid blive brugt imod den pågældende stat, at de, den sender ud, opfører sig uværdigt, når de er ude, og derfor tror jeg, det er en debat, som vil foregå i de organisationer, der har med udsendt personale at gøre - både i ministerierne, i forsvaret og i andre organisationer vil man være mere og mere opmærksomme på at få en adfærdskodeks.
Jeg er helt sikker på, at i løbet af få år vil vi have en adfærdskodeks for udsendte i statens tjeneste, som også går på dette spørgsmål.
Jeg er helt sikker på, at også det, at et større og større antal kvinder bliver udsendt, også til militære operationer, vil være med til sætte fokus på, hvordan mandehørmen kan blive brudt i disse udsendte kontingenter, og derfor stemmer vi for SF's forslag.
Vi vil også trøste SF og sige, at vi tror faktisk, at tiden arbejder meget for det, og at der i løbet af nogle år vil komme adfærdskodekser i store dele af samfundslivet.